Un lider de sindicat din Complexul Energetic Oltenia susține că sunt probleme majore legate de personalul administrativ. Acesta nu a suferit niciun fel de modificare în ultimii ani.
Complexul Energetic Oltenia a redus progresiv numărul de salariați în ultimii ani. În aceste condiții, se cere reducerea numărului de angajați care derulează activități administrative.
Manu Tomescu, vicepreședintele Sindicatului "Energia" din cadrul Termocentralei Rovinari, este de părere că personalul TESA este în exces și trebuie redus proporțional cu numărul angajaților care au mai rămas. "Am fost peste 12.000 de salariați și numărul s-a tot redus. Ori de la TESA nu a plecat nimeni. A rămas la fel, de fapt procentul TESA din total salariați a crescut. Nu se poate să continue această situație, mai ales că pensionările și ieșirile din sistem continuă. Trebuie găsite soluții pentru a rezolva această problemă, pentru că se consumă fonduri însemnate cu plata salariilor mari ale unora dintre șefii care au rămas fără subalternii necesari. TESA a rămas neatinsă", a declarat Manu Tomescu, lider de sindicat în cadrul Termocentralei de la Rovinari.